钦定古今图书集成/明伦汇编/交谊典/第044卷 > 《古意寄德甫》李攀龙
## 钦定古今图书集成/明伦汇编/交谊典/第044卷 > 《古意寄德甫》李攀龙

嘉会在俛仰，良时不可留。悲风自远至，大江以悠悠。
中怀有白璧，千载为一投。飞龙双欲乖，胡马群相求。
徘徊视四海，含意各未酬。念此平生亲，从彼浮云游。

其二

明月照我床，清风感重闱。《遗书》发怀袖，仿佛见容辉。
古欢匪自今，游子当何依。千秋一高唱，岂独知音稀。
莫言苦行役，极晏不如归。努力两黄鹄，为尔故乡飞。